钦定古今图书集成/明伦汇编/官常典/第316卷 > 李叔正
## 钦定古今图书集成/明伦汇编/官常典/第316卷 > 李叔正

按《明外史》本传：“叔正，字克正，初名宗颐，靖安人。年十
二能诗，长益淹博，与辛敬、万石、杨伯谦、查和卿、周复
辈，称江西十才子。以荐授国子学正。洪武初，告归。未
几，复以荐征至京师，仍为学正，迁渭南丞。同州蒲城
人争地界，累年不决，行省以委叔正，单骑至其处，剖
数语立决。渭南岁输粮二万，豪右与猾吏为奸，田无”
定额。叔正履亩丈量，立法精明，诸弊尽剔。迁兴化知
县。寻召为礼部员外郎，以年老乞归，不许。除国子助
教。于是叔正三至太学矣。帝方锐意文治，于国学人
材尤加意。然诸生多贵胄，不率教。叔正严立规条，旦
夕端坐，督课无倦色。朝论贤之。擢监察御史，奉命巡
岭表。琼州府吏讦其守，踞公座签表文，叔正鞫之。守
得白，抵吏罪。太祖嘉之曰：“人言老御史懦，乃明断如
是耶？”擢湖广参政，迁布政使。召入为礼部侍郎。十四
年进尚书。日本国王良怀遣僧如瑶等贡方物及马
匹。帝却其贡，命叔正移书责之。未几，卒于官。叔正妻
夏氏，当陈友谅陷南昌时，投井死。叔正终身不再娶。